|  |  |  |
| --- | --- | --- |
|  B O S N A I H E R C E G O V I N A |  | Б О С Н А И Х Е Р Ц Е Г О В И Н А |
| VIJEĆE MINISTARA | САВЈЕТ МИНИСТАРА |
| ***DIREKCIJA ZA EVROPSKE INTEGRACIJE*** |  |
| ***DIREKCIJA ZA EUROPSKE INTEGRACIJE*** | ***ДИРЕКЦИЈА ЗА ЕВРОПСКЕ ИНТЕГРАЦИЈЕ*** |

Brisel*,* 22.5.2024. godine

*MEDIJIMA*

**SAOPĆENJE ZA MEDIJE**

**Održan osmi sastanak Pododbora za ekonomska i finansijska pitanja i statistiku**

Na osmom sastanku Pododbora za ekonomska i finansijska pitanja i statistiku između Evropske unije i Bosne i Hercegovine, koji je održan 22. maja 2025. godine u Briselu, Evropska komisija je pozdravila usvjanje Zakona o zaštiti ličnih podataka i Zakona o graničnoj kontroli, te pozvala na usvajanje zakona vezanih za vladavinu prava i imenovanje glavnog pregovarača kako bi se napredovalo ka usvajanju pregovaračkog okvira EU sa BiH. Evropska komisija je pozvala bh. vlasti da finalizuju i dostave Plan reformi, a kako bi BiH iskoristila priliku koju pruža Plan rasta za Zapadni Balkan.

Evropska komisija je ocijenila kako je BiH u prošoj godini ostvarila ograničen napredak u oblasti Ekonomskog kriterija. Istaknuti su rast konkurentnosti i stabilnost finansijskog sektora, a među izazovima u funkcionisanju tržišne ekonomije i sposobnosti zemlje da se nosi sa pritiskom konkurencije i tržišnim snagama izdvojeni su ekonomsko upravljanje, vladavina prava, emigracija stanovništva, javna preduzeća i fragmentacija institucija.

Prema raspoloživim statističkim podacima u 2024. godine registrovan je realni rast BDP-a od 2,5 posto, a koji je temeljen na domaćoj tražnji i investicijama. Istaknuto je kako se prema preliminarnim pokazateljima trend rasta ekonomske aktivnosti nastavlja i u 2025. godini. U prvom kvartalu 2025. godine nastavljena su pozitivna kretanja vezana za rast broja zaposlenih od jedan posto i nominalni rast plata od 10% u odnosu na prošlu godinu. Inflacija u prvom kvartalu 2025. godine je iznosila 3,4% i nešto je viša u odnosu na prethodnu godinu. Zabilježeno je i povećanje javnih prihoda od 7,3% kao i naznake rasta vanjskotrgovinske razmjene.

Delegacija BiH je informisala kako je usvojen Ekonomski plan reformi, te Globalni okvir fiskalnog bilansa i politika u BiH za period 2025–2027. godina.

Evropska komisija je pozdravila do sada poduzete korake na pristupanju SEPA (Jedinstvena zona plaćanja u eurima), a BiH treba nastaviti napredovati u usklađivanju s pravnom stečevinom EU i Sporazumom o stabilizaciji i pridruživanju vezano za liberalizaciju kretanja kapitala i plaćanja.

Vezano za kontrolu javnih finansija BiH, između ostalog, treba poboljšati relevantno zakonodavstvo o upravljanju javnim finansijama na svim nivoima vlasti, te poboljšati kvalitetu praćenja javnih preduzeća.

U oblasti zaštite finansijskih interesa EU potrebno je da BiH poduzme korake za uspostavljanje službe za koordinaciju borbe protiv prevara (AFCOS) te da nastavi razvijati saradnju s OLAF-om.

Evropska komisija primila je k znanju pozitivne pomake vezano za izradu službene statistike. Od bh. vlasti Evropska komisija, između ostalog, očekuje usvajanje novog zakona o statistici, provođenje poljoprivrednog popisa, usvajanje mape puta za pripremu popisa stanovništva i stanova, te pripremu klasifikacije statističkih regija na nivou NUTS III.

Direkcija za evropske integracije